Hendrick ter Brugghen

**Hendrikas Terbriugenas** (ol. **Hendrick ter Brugghen** arba **Hendrick Terbrugghen**, 1588 m. – 1629 m. lapkričio 1 d.) – olandų XVII a. baroko tapytojas, Utrechto karavadžistas.

## Biografija

Hendrikas Jansonas Terbriugenas gimė 1588 m., tikriausiai Hagoje ar Deventeryje. Beveik nėra žinių apie jo jaunystę. 1591 m. tėvai persikraustė į Utrechtą. Manoma, kad 13 m. būdamas Terbriugenas įstojo mokintis į Abraham Bloemaert dirbtuves. Abraham Bloemaert tuo metu propagavo manieristinį stilių su dar vienu įtakingu Utrechto dailininku Joachim Wtewael. Apie 1607 m. Terbriugenas išvyko mokytis į Italiją. Prieš tai, tikėtina, atliko karinę tarnybą. Kaip menininkas, Terbriugenas tikriausiai subrendo Romoje, kur persiėmė Karavadžo stilistikos įtaka. 1614 m. Terbriugenas per Milaną ir Šveicariją grįžo į Utrechtą iki 1615 m. Terbriugenas buvo ankstyviausiu reikšmingu Olandijos karavadžistu, parvykusiu iš Italijos. Vėliau, kartu su Gerrit van Honthorst ir Dirck van Baburen, suformavo svarbiausių Utrechto karavadžistų trijulę. 1616 ar 1617 m. įstojo į Utrechto Šv. Luko dailininkų gildiją. 

1620 m. dokumentuotas pirmasis Terbriugeno darbas. Gali būti, kad apie 1620 m. jis vėl lankėsi Italijoje. Didelę dalį Terbriugeno kūrybos sudaro religiniai paveikslai. To meto Utrechte buvo ryški katalikų įtaka. Oficialiai katalikybės apraiškos protestantiškoje Olandijoje buvo suvaržytos, visgi Terbriugenas gaudavo užsakymų religiniams paveikslams iš katalikų, nors pats buvo įsitikinęs protestantas. Hendrikas Terbriugenas mirė 1629 m. lapkričio 1 d. Utrechte. Palaidotas *Buurkerk* bažnyčioje. Po mirties Terbriugenas beveik buvo užmirštas. Iki XX a. jis buvo beveik neminimas ir netyrinėtas meno istorikų. Dailininku pradėta domėtis tik XIX a. viduryje, pradėjus augti Karavadžo autoritetui. Du Terbriugeno paveikslai „Šv. Mato pašaukimas“ rodo ryškias sąsajas su tos pačios temos Karavadžo garsiuoju paveikslu Romos San Luigi dei Francesi bažnyčios Contarelli koplyčioje.

## Darbų galerija



Vaizdas:Hendrick ter Brugghen - The Repentant Peter - Google Art Project.jpg| „Šv. Petras“ (apie 1592, Centrinis Utrechto muziejus)
Vaizdas:Hendrick ter Brugghen - The Calling of St Matthew - WGA22168.jpg| „Šv. Mato pašaukimas“ (1616, Vaizduojamojo meno muziejus, Budapeštas)
Vaizdas:Hendrick ter Brugghen - The calling of Saint Matthew - Google Art Project.jpg| „Šv. Mato pašaukimas“ (1621, Centrinis Utrechto muziejus)
Vaizdas:Hendrick ter Brugghen - The Incredulity of Saint Thomas - WGA22166.jpg| „Šv. Tomo netikėjimas“ (1622, Amsterdamo valstybinis muziejus)
Vaizdas:Hendrick ter Brugghen - Bagpipe Player - Google Art Project.jpg| „Dūdmaišininkas“ (1624, Nacionalinė Vašingtono dailės galerija)
Vaizdas:Hendrick ter Brugghen 004.jpg | „Šv. Petro išvadavimas“ (1624, Mauricheisas, Haga)
Vaizdas:Hendrick ter Brugghen - The Rich Man and the Poor Lazarus - Google Art Project.jpg | „Turtingas vyras ir vargšas Lozorius“ (1625, Centrinis Utrechto muziejus)
Vaizdas:Hendrick ter Brugghen - The Concert - WGA22176.jpg| „Koncertas“ (1626-27, Londono nacionalinė galerija)



## Išnašos

## Nuorodos

* Hendrick ter Brugghen Encyclopaedia Britannica tinklalapyje
* Hendrick ter Brugghen WGA tinklalapyje
* Tinklalapis, skirtas Hendrick ter Brugghen